**EKONOMSKO- SOCIJALNO VIJEĆE ZA TERITORIJU FEDERACIJE**

**BOSNE I HERCEGOVINE**

Broj: 03-34/19-2049/17

Sarajevo, 17.08.2017. godine

**Z A P I S N I K**

sa 18-119 sjednice Ekonomsko-socijalnog vijeća za teritoriju Federacije Bosne i Hercegovine, održane dana 17.08.2017. godine u 15 sati.

Sjednicom predsjedava Edhem Biber, predsjednik Ekonomsko-socijalnog vijeća.

Prisutni predstavnici Vlade: Jelka Milićević, Vesko Drljača, Šemsudin Dedić, Almir Zukić, Nermin Džindić.

Prisutni predstavnici Poslodavaca: Adnan Smailbegović, Mladen Pandurević, Edin Ibrahimpašić, Senad Džambić, Josip Kraljević, Ivan Luburić.

Prisutni predstavnici Sindikata: Ismet Bajramović, Selvedin Šatorović, Salih Kruščica, Kata Iveljić, Pero Obad, Fikret Alić, Sinan Husić.

Sjednici nisu prisustvovali: Fadil Novalić, Denis Lasić i Zoran Gazibarić.

Pored članova Ekonomsko-socijalnog vijeća sjednici su prisustvovali: Edita Džapo, ministrica Federalnog ministarstva okoliša i turizma, Zlatko Hurtić, savjetnik premijera FBiH, Damir Šapina iz Federalnog ministarstva finansija i Adis Kećo iz SSSBiH.

**DNEVNI RED**

1. Usvajanje zapisnika sa redovne 17.(118.) i VII vanrene sjednice ESV-a;
2. Zakon o izmjenama i dopunama Zakona o privatizaciji preduzeća;
3. Amandmani UPFBiH na Prijedlog Zakona o izmjenama i dopunama Zakona o upravljanju otpadom;
4. Informacija SSSBiH o kolektivnim ugovorima;
5. Razno.

**Ad.1**

Zapisnik s predhodne redovne i vanredne sjednice ESV-a jednoglasno usvojen.

Predsjednik Sindikata rekao je da na tehničku stranu i korektnost zapisnika nema nikakvih primjedbi, ali je napomenuo bi trebalo pratiti izvršenje donijetih zaključaka.

**Ad.2**

O Zakonu o izmjenama i dopunama Zakona o privatizaciji preduzeća raspravljalo se na inicijativu predstavnika Poslodavaca. Jedan od većih problema koji su naveli su problemi koji nastaju prilikom kupovine preduzeća pod hipotekom, te predlažu da se u član 21. Zakona doda stav prema kojem bi se putem tendera tražili podaci o imovini, pravima i teretima, i ostali detalji da bi se izbjegle poteškoće koje nedovoljna informiranost ili naknadne izmjene mogu da uzrokuju.

Pored toga predstavnik Sindikata naglasio je da je prodaja preduzeće koja podrazumjeva i nadovezivanje radnog staža u padu.

Ministar resornog ministarstva smatra da su prijedlozi ili zahtjevi od strane Poslodavaca prihvatljivi, ali da je potrebno da ih ministarstvo sa Agencijom za privatizaciju razmotri.

**Zaključak:**

**Ekonomsko socijalno vijeće je prihvatilo je inicijativu Udruženja poslodavaca za izmjene Zakona o izmjenama i dopunama Zakona o privatizaciji preduzeća sa Federalnim ministarstvom energije, rudarstva i industrije, kao nosiocem aktivnosti. Izmjenjeni zakon će se ponovo raspravljati na ESV-u.**

**Ad.3**

Prilikom usvajanja Dnevnog reda predstavnici Poslodavaca, koji su predložili raspravu Zakona o upravljanju otpadom, obavijestili su socijalne partnere da se u međuvremenu javilo mnogo članova Udruženja poslodavaca koji su zainteresirani za ovu problematiku. Smatraju da bi bilo korisno čuti i njihova mišljenja i prijedloge te predlažu da se rasprava po ovoj tački Dnevnog reda odgodi.

Ministrica resornog ministarstva saopćila je da se ovaj Zakon već na Domu naroda, ali se još uvijek može raditi na njegovim izmjenama i dopunama.

Ministrica financija napomenula je da se izmjene mogu praviti samo preko poslanika ukoliko je zakon na Domu naroda.

Socijalni partneri su se suglasili da se tačka ne raspravlja na današnjem sastanku i donijeli **zaključak:**

**Ekonomsko socijalno vijeće predlaže da se predstavnici Poslodavaca i resorno ministarstvo dogovore oko izmjena Zakona, koje bi preko poslanika nastojali da ugrade u Prijedlog Zakona o izmjenama i dopunama Zakona o upravljanju otpadom.**

**Ad.4**

Informacije o kolektivnim ugovorima iznio je gdin. Ismet Bajramović. Obrazložio je postojeće stanje i upozorio na rizike kojima su radnici izloženi zbog nepostojanja kolektivnih ugovora. Prema trenutnoj situaciji nameće se pitanje prema Vladi Federacije BiH – da li postoje socijalni interesi da se proširi djelovanje kolektivnog ugovora? Smatraju neprihvatljivim nepoštovanje zakona i konvencija u radu socijalnih partnera, te smatraju da se materija koja tretira život zaposlenih i samih građana mora riješiti.

Predstavnici Vlade suglasni su da treba tražiti rješenje. Ispred Premijera Vlade FBiH gdin. Zlatan Hurtić je rekao da je zakon dao ovlasti resornom ministru da proširi Opći kolektivni ugovor ako se za to ukažu uslovi. Naveo je da Premijer i ova Vlada nikada nisu na ESV-u dali bezuvjetno obećanje da će proširiti Opći kolektivni ugovor. Postoji rizik da se enormni deficit budžeta još poveća zbog tužbi koje bi uslijedile. Sam Zakon o radu ne predviđa obavezno proširenje kolektivnog ugovora, a Vlada je preuzela korake da spriječi tužbe ukoliko do proširenja dođe. Naglasio je da je najveći broj kolektivnih ugovora zaključen od strane Vlade, a pregovori su se vodili na bazi Općeg kolektivnog ugovora, sa isticanjem njegove važnosti vezane za granske kolektivne ugovore. Također smatraju da nije došlo do kršenja Rezolucije na koju se predstavnici Sindikata pozivaju, niti smatraju da je problem tako veliki kako Sindikat insistira. Pored toga, počele su aktivnosti na izradi Uredbe za određivanje minimalne plaće, za što je rok kraj 2017. godine, pa time ni konvencija nije prekršena. Predstavnik Vlade rekao je da je praksa Općih kolektivnih ugovora napuštena u skoro svim zemljama jer je tržište rada evoluiralo, pa zakon i granski kolektivni ugovori regulirju prava radnika. Zato smatraju da treba razmotriti šta je najbolja svjetska praksa i ići tim smjerom, te da se Premijer i predstavnici Sindikata sastanu i dogovore o daljim koracima na jačanju granskih pregovaranja.

Predstavnici Sindikata smatraju da poređenje sa naprednim zemljama Europe nije korektno, te da Vlada ne treba savjetovati Sindikat kako da radi, nego da bude uzor za kojim će se oni povoditi. I dalje traže da se Opći kolektivni ugovor proširi na sve zaposlene i smatraju da je OKU još na snazi jer važi do 31.12.2017. godine, te predlažu da se po tom pitanju sastanu sa predstavnicima Poslodavaca radi dogovora.

**Zaključak:**

**Ekonomsko socijalno vijeće podržava zajednički sastanak predstavnika Poslodavaca i predstavnika Sindikata, radi dogovora oko važenja Općeg kolektivnog ugovora.**

**Ad.5**

Pod tačkom razno predstavnici Sindikata obavijestili su socijalne partnere da su dobili dopis kojim rudari traže informaciju o početku projekta „Blok 7“, s obzirom da je projekat na početku mandata ove Vlade bio neupitan, a sada već postoje sumnje u njegovu realizaciju.

Predstavnici Vlade i Poslodavaca složili su se da je ovo važna i kompleksna tema koja ne bi trebala da se raspravlja pod tačkom razno i koju najprije treba razmatrati u Elektroprivredi i njihovom sindikatu.

Sjednica ESV završena je u 17:00 sati.

Održavanje naredne sjednice biće dogovoreno na Kolegiju ESV-a.

 Predsjednik Ekonomsko-socijalnog vijeća

 Edhem Biber

Zapisnik pripremila:

Snježana Kapić, MBA & Mr.sci